Efter 15 år på Christiansborg forlader Venstres Karsten Lauritzen nu politik.

Karsten Lauritzen stopper som Venstres gruppeformand og forlader Folketinget. Det er Venstres folketingsgruppe netop blevet orienteret om. Han skal i stedet være direktør i Dansk Industri Transport. 38-årige Karsten Lauritzen har siddet i Folketinget siden 2007 og har tidligere været skatteminister. Lauritzen skal være far Det er foreløbig ikke lykkedes TV 2 at få en kommentar fra Karsten Lauritzen. Men han skriver på Facebook , at han altid har lovet sig selv, at han en dag skal prøve noget andet. - Det tidspunkt er nu. Fra den 1. februar skal jeg nemlig være direktør i DI Transport. Det glæder jeg mig til, skriver han og fortæller om de mange spændende nye udfordringer, han glæder sig til. Men jobskiftet har også en personlig dimension, fremgår det. - Jeg skal være far til foråret. Det bliver fantastisk, men for mig bliver det også en stor omvæltning (...) Jeg er kommet frem til, at for mig og min familie passer det ikke sammen at være småbørnsfamilie, have en hustru, som også har en tidskrævende karriere, være bosiddende i København og folkevalgt i det nordjyske, skriver Lauritzen, der blev gift i juni. En skidt dag for Venstre Karsten Lauritzen er en af de helt centrale skikkelser i Venstre, der dermed mister endnu en profil. Partiet har de seneste to år måttet tage afsked med blandt andre Tommy Ahlers, Britt Bager, Marcus Knuth, Inger Støjberg og forhenværende statsminister og partileder Lars Løkke Rasmussen. Karsten Lauritzen smækker dog ikke med døren. Han har "helt ro i maven ved at forlade Venstres folketingsgruppe nu" og udtrykker tillid til både partiet og Jakob Ellemann-Jensen, der nu skal finde en ny stærk kandidat til Lauritzens kreds inden næste folketingsvalg. Lauritzen stopper som formand for Venstres folketingsgruppe i næste uge, når partiet holder gruppemøde på tirsdag. Derefter vil han bruge de sidste dage på at overlevere og sige farvel inden sin sidste arbejdsdag 31. januar. Jobskiftet kommer samme dag som, at det kommer frem, at Venstres nestor Claus Hjort Frederiksen er sigtet for at have overtrådt sin tavshedspligt , og at partiformanden Jakob Ellemann-Jensen er smittet med corona og dermed gik glip af fejringen af dronningens regeringsjubilæum i Folketinget fredag.